b'\n_START_ARTICLE_\nRak po\xc5\xbeiralnika\n_START_SECTION_\nEpidemiologija\n_START_PARAGRAPH_\nEpidemiologija raka po\xc5\xbeiralnika se je v zadnjih desetletjih spremenila brez jasno znanega razloga. V razvitih zahodnih dr\xc5\xbeavah je namre\xc4\x8d \xc5\xbelezni rak po\xc5\xbeiralnika nadomestil plo\xc5\xa1\xc4\x8datoceli\xc4\x8dnega. Za \xc5\xbeleznim rakom najve\xc4\x8dkrat obolevajo mlaj\xc5\xa1i mo\xc5\xa1ki bele rase s prekomerno telesno te\xc5\xbeo iz vi\xc5\xa1jega socialno-ekonomskega razreda.Pojavnost raka po\xc5\xbeiralnika v Sloveniji je nizka, predstavlja manj kot 1\xc2\xa0% vseh novo odkritih bolnikov z rakom. Najpogosteje zbolijo mo\xc5\xa1ki po 50. in 60. letu. Vendar je tudi v Sloveniji \xc5\xbee skoraj polovica raka po\xc5\xbeiralnika \xc5\xbeleznega izvora, medtem ko je ta v ZDA po \xc5\xa1tevilu \xc5\xbee prehitel plo\xc5\xa1\xc4\x8datoceli\xc4\x8dnega.\n_START_SECTION_\nSimptomi in bolezenski znaki\n_START_PARAGRAPH_\nKlini\xc4\x8dno se obi\xc4\x8dajno izrazi s stopnjujo\xc4\x8dimi motnjami po\xc5\xbeiranja in huj\xc5\xa1anjem. Pojavijo se lahko bruhanje krvi iz \xc5\xbeelodca ali po\xc5\xbeiralnika, izka\xc5\xa1ljevanje krvi, \xc4\x8drno oziroma smolasto blato ter pri sistemsko napredovali bolezni kaheksija.\n_START_SECTION_\nZdravljenje\n_START_PARAGRAPH_\nZdravljenje raka po\xc5\xbeiralnika zajema kirur\xc5\xa1ko zdravljenje, obsevanje ali kemoterapijo oziroma kombinacijo navedenih metod. Pri omejeni bolezni je predvideno samo kirur\xc5\xa1ko zdravljenje, pri podro\xc4\x8dno napredovalem raku po\xc5\xbeiralnika pa se bolezen dodatno zdravi s pooperativno ali predoperativno radiokemoterapijo (s kombinacijo protirakavih zdravil in obsevanja).\n_START_SECTION_\nPrognoza\n_START_PARAGRAPH_\nBolezen ima obi\xc4\x8dajno slabo prognozo, v primeru zasevkov v bli\xc5\xbenjih bezgavkah je 5-letno pre\xc5\xbeivetje le 5\xe2\x80\x9315\xc2\xa0%. Med dejavniki, ki vplivajo na pre\xc5\xbeivetje bolnikov z rakom po\xc5\xbeiralnika, je med prognosti\xc4\x8dnimi najpomembnej\xc5\xa1i raz\xc5\xa1irjenost primarnega tumorja in prisotnost bli\xc5\xbenjih ali oddaljenih zasevkov. Bolniki z zgodnjo obliko raka imajo bistveno bolj\xc5\xa1e pre\xc5\xbeivetje po radikalni kirur\xc5\xa1ki resekciji, v primerjavi z bolniki z napredovalimi oblikami bolezni.'